C 365/55

Euroopan talous- ja sosiaalikomitean lausunto aiheesta ”Ehdotus Euroopan parlamentin ja neuvoston asetukseksi Kansainvälisen Atlantin tonnikalojen suojelukomission (ICCAT) yleissopimusalueella sovellettavista hoito-, säilyttämis- ja valvontatoimenpiteistä annetun asetuksen (EU) 2017/2107 sekä tonnikalan monivuotisen hoitosuunnitelman vahvistamisesta Itä-Atlantilla ja Välimerellä annetun asetuksen (EU) …/2022 muuttamisesta”

(COM(2022) 171 final – 2022/0111(COD))

(2022/C 365/10)

Yksinesittelijä: Javier GARAT PÉREZ

Lausuntopyynnöt Euroopan parlamentti, 2.5.2022 neuvosto, 23.5.2022 Oikeusperusta Euroopan unionin toiminnasta tehdyn sopimuksen 43 artiklan 2 kohta ja 304 artikla Vastaava jaosto maatalous, maaseudun kehittäminen, ympäristö Hyväksyminen jaostossa 31.5.2022 Äänestystulos (puolesta / vastaan / pidättyi äänestämästä) 63/0/0 Hyväksyminen täysistunnossa 15.6.2022 Täysistunnon numero 570 Äänestystulos (puolesta / vastaan / pidättyi äänestämästä) 211/1/4

1. Päätelmät ja suositukset

1.1 ETSK pitää aiheellisena ja tarpeellisena saattaa Kansainvälisen Atlantin tonnikalojen suojelukomission (ICCAT) antamat suositukset osaksi unionin lainsäädäntöä, koska EU on Atlantin tonnikalojen suojelusta tehdyn kansainvälisen yleissopimuksen sopimuspuoli ja sen tulisi siten noudattaa ICCAT:n vuosien 2006, 2016, 2017, 2018, 2019 ja 2021 vuosikokouksissa hyväksymiä säilyttämis- ja valvontatoimenpiteitä.

1.2 ETSK pitää olennaisen tärkeänä, että kaikki sopimuspuolet noudattavat ICCAT:n antamia suosituksia, jotta kaikille toimijoille voidaan varmistaa oikeudenmukaiset ja tasapuoliset toimintaedellytykset.

2. Komission ehdotuksen pääkohdat

2.1 Ehdotuksen päätarkoituksena on saattaa osaksi unionin lainsäädäntöä Kansainvälisen Atlantin tonnikalojen suojelukomission, jäljempänä ”ICCAT”, vuosien 2006, 2016, 2017, 2018, 2019 ja 2021 vuosikokouksissaan hyväksymät uudet säilyttämis- ja täytäntöönpanotoimenpiteet, sillä unioni on ollut 14. päivästä marraskuuta 1997 Atlantin tonnikalojen suojelua koskevan kansainvälisen yleissopimuksen, jäljempänä ”ICCAT-yleissopimus”, sopimuspuoli.

2.2 ICCAT-yleissopimuksessa määrätään tonnikalan ja sen lähilajien säilyttämisen ja hoidon alueellisen yhteistyön puitteista Atlantin valtamerellä ja viereisillä merillä, ja se mahdollistaa sopimuspuolia sitovien suositusten hyväksymisen.

2.3 Ehdotuksella muutetaan Euroopan parlamentin ja neuvoston asetusta (EU) 2017/2107 ( 1 ) , johon on jo sisällytetty ICCAT:n hoito-, säilyttämis- ja valvontatoimenpiteitä, jotka koskevat seuraavia lajeja: trooppiset tonnikalat, Pohjois- ja Etelä-Atlantin valkotonnikalat, purjekalat sekä sini- ja valkomarliinit.

2.4 Lisäksi siinä tarkastellaan uudelleen purjekaloista kerättävien tietojen raportointia, makrillihaita sekä ICCAT:n alueellisen tarkkailijaohjelman puitteissa toimivien tarkkailijoiden terveyttä ja turvallisuutta, tieteellisten tarkkailijoiden vastuita ja ICCAT-lajien luettelon päivittämistä.

2.5 Sillä muutetaan myös tonnikalan monivuotisen hoitosuunnitelman vahvistamisesta Itä-Atlantilla ja Välimerellä annettua asetusta (EU) …/2022 kasvatusjäsenvaltion vuotuisiin siirtoilmoituksiin liittyvien toimenpiteiden ja tiettyjen kasvatuskassiinsiirtoa koskevien toimenpiteiden osalta.

2.6 Jotta ICCAT:n tulevat suositukset voitaisiin sisällyttää nopeasti osaksi unionin lainsäädäntöä, komissiolle on tarkoitus siirtää valta hyväksyä päätöksiä seuraavista asioista: trooppisia tonnikaloja koskevat kapasiteetin rajoitukset ja näiden lajien vuotuisen kapasiteetti- ja kalastussuunnitelman toimittaminen, isosilmätonnikalan, Pohjois- ja Etelä-Atlantin valkotonnikalojen sekä Pohjois- ja Etelä-Atlantin miekkakalojen vuotuisen kiintiöjärjestelmän puitteissa tehtävät siirrot, kalojen yhteenkokoamiseen käytettäviä välineitä (FAD-välineitä) koskevat hoitosuunnitelmat, mittauspoijujen lukumäärä, FAD-välineille asetetut vaatimukset, ajanjaksot, jolloin FAD-välineiden käyttö on kielletty, Pohjois-Atlantin valkotonnikalaa kalastavien alusten lukumäärälle asetetut rajoitukset, makrillihaisaaliin sallimista ja aluksella pitämistä koskevat edellytykset, merikilpikonnien selviytymismahdollisuudet, vähintään vaadittu prosentuaalinen tarkkailijakattavuus ja tämän kattavuuden prosenttiosuuden mittaaminen sekä ICCAT-lajien luettelon muuttaminen.

3. Yleistä

3.1 ETSK pitää aiheellisena ja tarpeellisena saattaa ICCAT:n vuosien 2006, 2016, 2017, 2018, 2019 ja 2021 vuosikokouksissaan antamat suositukset osaksi unionin lainsäädäntöä, koska EU on ICCAT-yleissopimuksen sopimuspuoli ja sen on siten toimittava toimivaltansa mukaisesti ja noudatettava sitovia suosituksia.

3.2 ETSK pitää olennaisen tärkeänä, että kaikki sopimuspuolet noudattavat ICCAT:n antamia suosituksia, jotta kaikille toimijoille voidaan varmistaa oikeudenmukaiset ja tasapuoliset toimintaedellytykset.

Bryssel 15. kesäkuuta 2022. Euroopan talous- ja sosiaalikomitean puheenjohtaja Christa SCHWENG

(1) Euroopan parlamentin ja neuvoston asetus (EU) 2017/2107, annettu 15 päivänä marraskuuta 2017, Kansainvälisen Atlantin tonnikalojen suojelukomission (ICCAT) yleissopimusalueella sovellettavista hoito-, säilyttämis- ja valvontatoimenpiteistä sekä neuvoston asetusten (EY) N:o 1936/2001, (EY) N:o 1984/2003 ja (EY) N:o 520/2007 muuttamisesta (EUVL L 315, 30.11.2017, s. 1).